ZDRUŽENJE SVETOV DELAVCEV SLOVENIJE

VZOREC!
[bookmark: _GoBack]Pravilnik o opravljanju dela na domu

I. Splošne določbe

1. člen (namen in vsebina pravilnika)
Ta pravilnik določa pravila v zvezi z delom na domu delavcev družbe …….……(v nadaljevanju: delodajalec). 
Z delom na domu se zaposlenim/delavcem omogoča lažje usklajevanje poklicnega in zasebnega življenja, družbi pa fleksibilnost pri organiziranju delovnega procesa.
2. člen (opredelitev dela na domu)
Kot delo na domu po tem pravilniku se šteje delo, ki ga delavec opravlja na svojem domu ali v prostorih po svoji izbiri, ki so izven delovnih prostorov delodajalca ter sodi v dejavnost delodajalca ali je potrebno za opravljanje dejavnosti delodajalca. Kot delo na domu šteje tudi delo, ki ga delavec opravlja na daljavo, s pomočjo informacijske tehnologije.
Delo na domu je stvar dogovora med delavcem in delodajalcem. V kolikor nastopijo izjemne okoliščine lahko delodajalec delavcu delo na domu enostransko odredi, skladno z zakonodajo.
3. člen (delovna mesta na katerih se lahko opravlja delo na domu)
Opcija 1:
Delo na domu se lahko opravlja na tistih delovnih mestih, kjer narava dela to dopušča in fizična odsotnost delavca bistveno ne ovira delovnega procesa.  
Opcija 2:
Delo na domu se lahko opravlja le na tistih delovnih mestih, , ki so kot primerna za ta način opravljanja dela določena v Aktu o sistemizaciji delovnih mest.

II. Dogovor o delu na domu

4. člen (sklenitev pogodbe o zaposlitvi)
Delavec in delodajalec se o delu na domu dogovorita v pogodbi o zaposlitvi. V kolikor to dovoljuje panožna kolektivna pogodba, se delo na domu lahko dogovori za določen čas.
5. člen (obseg/dinamika opravljanja dela na domu)
Delo na domu se v pogodbi o zaposlitvi dogovori za celoten delovni čas delavca ali le za del delovnega časa delavca. V slednjem primeru so možne različne kombinacije:
· delavec 4 ure dela v poslovnih prostorih, 4 ure na domu,
· delavec 2 dni dela v poslovnih prostorih, 3 dni na domu, pri čemer si lahko dneve sam razporeja, jih dogovarja z neposredno nadrejenim ali pa so dnevi vnaprej fiksno dogovorjeni,
· delavec 1 teden dela na domu, 1 teden v poslovnih prostorih,
· možne so tudi kombinacije predhodno navedenih alternativ pa tudi druge.
Obseg in dinamika opravljanja dela na domu morata biti za posameznega zaposlenega dogovorjena tako, da ne ovirata delovnega procesa.
O začetku opravljanja dela na domu delodajalec obvesti inšpekcijo za delo.
6. člen (občasno opravljanje dela na domu)
Izjemoma lahko delodajalec na željo delavca le-temu odobri občasno opravljanje dela na domu, v kolikor za to obstajajo utemeljeni razlogi.  Ti utemeljeni razlogi so na primer: zdravstvene in socialne razmere delavca; zdravstvena ogroženost delavca ali njegovih bližjih, če bi delal v prostorih delodajalca; delavec se fizično nahaja v tujini in mu je onemogočena vrnitev domov; izjemne vremenske ali prometne razmere; drugi podobni primeri).
Občasno opravljanje dela na domu se lahko odobri za največ xy (na primer 5) delovnih dni na mesec in skupaj največ xy na primer 30) delovnih dni na leto.
Neposredno nadrejeni in delavec se dogovorita o konkretnih dnevih, ko bo delavec delal na domu. Neposredno nadrejeni lahko delavcu odobri  opravljanje dela na domu tudi zgolj za del delovnega časa delavca.
Občasno opravljanje dela na domu poteka v delovnem času, kot je dogovorjen s pogodbo o zaposlitvi. 
III. Varnost in zdravje pri delu

7. člen (predhodni ukrepi za zagotavljanje varnega dela na domu)
Pred sklenitvijo pogodbe o zaposlitvi za opravljanje dela na domu predvidene prostore za opravljanje dela pregleda strokovni sodelavec, pooblaščen za varnost in zdravje pri delu, ki o tem naredi zapisnik, iz katerega mora biti razvidno, da so za delo na domu izpolnjeni vsi pogoji za varno delo. Pregled delovnega okolja se po potrebi lahko dokumentira s fotografijami ali videoposnetki. S pregledom prostorov za delo na domu mora delavec predhodno soglašati.
Strokovni sodelavec, pooblaščen za varnost in zdravje pri delu, lahko pogoje za varno opravljanje dela na domu oceni tudi tako, da mu delavec poda ustrezne podatke in dokazila o pogojih dela na domu (npr. izpolnjen vprašalnik o pogojih dela na domu, fotografije, videoposnetke, druga dokazila). Pri tem strokovni sodelavec lahko, ob upoštevanju konkretnih okoliščin, delavcu poda navodila o slikanju oziroma snemanju delovnega okolja pri delu na domu. Slike in videoposnetki ne smejo prikazovati podobe delavca ali drugih oseb. 

8. člen (izvajanje ukrepov o varnosti in zdravju pri delu)
Delavec mora v času opravljanja dela na domu spoštovati in izvajati predpise in ukrepe o varnosti in zdravju pri delu ter pazljivo opravljati delo, da zavaruje svoje življenje in zdravje ter življenje in zdravje drugih oseb. Ves čas opravljanja dela na domu mora prostore in delovna sredstva uporabljati in vzdrževati na način, da bodo stalno zagotovljeni varni delovni pogoji.
Z namenom zagotavljanja varnega in zdravega delovnega okolja ter nadzora nad delovnimi sredstvi bo delavec pooblaščeni osebi delodajalca občasno, praviloma enkrat letno, dovolil vstop v prostore, kjer opravlja delo na domu oziroma preverjanje prostorov na daljavo.
Zaradi posebnosti dela na domu, ki lahko vplivajo na delovno učinkovitost delavca in na njegovo psiho-socialno počutje, delodajalec zagotavlja usposabljanje za delo na domu, ki se ga mora delavec udeležiti praviloma pred začetkom opravljanja dela na domu, v kolikor to ni mogoče, pa najkasneje v 6 mesecih po uvedbi dela na domu. Izobraževanje lahko poteka tudi online (sinhrono) ali v obliki (video)posnetka.

IV. Udeležba na sestankih in dosegljivost delavca

9. člen (opravljane dela v prostorih delodajalca) 
Delavec, ki dela na domu, mora priti v poslovne prostore delodajalca ali se udeležiti sestankov, konferenc in drugih aktivnosti tudi v dnevih, ki so dogovorjeni ali odobreni za delo na domu, če to zahteva delovni proces in tako odredi vodja. Smiselno enako velja za delavske predstavnike v primeru sestankov v živo in drugih obveznosti, ki se izvajajo v prostorih delodajalca. Prevoz do poslovnih prostorov delodajalca in nazaj se v teh primerih  šteje za prevoz na delo in z dela, prevoz na druge lokacije pa se šteje za službeno potovanje.
10. člen (dosegljivost delavca)
Delavec, ki dela na domu, mora biti v času dela na domu dosegljiv po telefonu in po elektronski poti v času obvezne prisotnosti, opredeljene v vsakokrat veljavnem pravilniku o delovnem času. Preostali delovni čas si razporeja sam. Pri tem si mora delovni čas, odmore in počitek razporejati tako, da upošteva minimalne standarde, ki mu še zagotavljajo varnost in zdravje pri delu.

V. Poročanje o delu na domu/spremljanje opravljenega dela

11. člen (določanje in spremljanje rezultatov dela)
Poročanje o opravljenem delu na domu oziroma spremljanje rezultatov tega dela poteka na enak način kot v primeru opravljanja dela v prostorih delodajalca. 
12. člen (delovni čas)
Opcija 1:
V kolikor pogodba o zaposlitvi ne določa drugače, se delo na domu opravlja upoštevajoč veljavne predpise in splošne akte delodajalca o delovnem času. 
Delavec, ki dela na domu, mora voditi evidenco delovnega časa v skladu s predpisi. Navodila za to mu poda delodajalec. 
Opcija 2:
Delavec, ki dela na domu, mora dnevno sporočiti (navesti, komu), če je v določenem dnevu njegovo delo trajalo manj ali več kot 8 ur.

VI. Oprema in sredstva za opravljanje dela na domu 

13. člen
Delovna sredstva in material za opravljanje dela na domu zagotovi delodajalec. Praviloma je to prenosni računalnik in tiskalnik, lahko pa tudi druga delovna sredstva, ki so nujna za opravljanje posameznih del in nalog delavca. Podrobnosti o tem se določijo v pogodbi o zaposlitvi oziroma v dokumentu o odobritvi dela na domu. Preostala sredstva zagotovi delavec sam (ogrevan prostor, mizo in stol, primerno osvetlitev, sanitarije ipd).
Delodajalec lahko za delo na domu dovoli uporabo zasebnega računalnika in druge opreme, če delodajalec ne more zagotoviti dodelitev službenega računalnika in opreme. 
Delovna sredstva za opravljanje dela na domu mora delavec uporabljati v skladu z navodili delodajalca. Delavec ne sme dopustiti uporabe teh sredstev s strani tretjih oseb, npr. članov gospodinjstva delavca ali drugih.
14. člen (dostop do informacijskega sistema delodajalca)
Delodajalec zagotovi dostop do službene elektronske pošte in drugih delov informacijskega sistema ter omogoči varno povezavo v informacijski sistem delodajalca. Dostop v informacijski sistem delodajalca je dovoljen samo s službenim računalnikom. 
V kolikor delodajalec ne zagotavlja službenega računalnika, je dostop do službene elektronske pošte in informacijskega sistema delodajalca dovoljen tudi z zasebnim računalnikom delavca. V tem primeru delodajalec delavcu poda ustrezna navodila glede načina varnega dostopa do informacijskega sistema delodajalca. Ne glede na to delavec ne jamči in ni odgovoren za morebitne nezakonite vdore v informacijski sistem s strani tretjih oseb. 
Dostop do interneta, ki je pogoj za povezavo v informacijski sistem, zagotovi delavec sam.
15. člen
Opcija 1: 
Za uporabo sredstev in materiala, ki jih ne zagotovi delodajalec (ogrevan prostor, elektrika, dostop do interneta ipd) delavcu pripada nadomestilo v višini, dogovorjeni v pogodbi o zaposlitvi oziroma dokumentu o odobritvi dela na domu. Nadomestilo mora predstavljati utemeljen in razumen znesek in lahko znaša največ 5% mesečne plače delavca, vendar ne več kot do višine 5% povprečne mesečne plače zaposlenih v Sloveniji.
Opcija 2: 
Za uporabo sredstev in materiala, ki jih zagotovi delavec (ogrevan prostor, elektrika, dostop do interneta ipd) delavcu pripada nadomestilo v višini xy EUR na dan. V kolikor delavec pri delu na domu uporablja tudi svoj računalnik, tiskalnik in …mu pripada nadomestilo v višini xy eur na dan.

VII. Druge pravice in obveznosti pri delu na domu

16. člen (skrb delodajalca za socialne vidike dela na domu) 
Delodajalec se zavezuje, da bo z namenom gojenja občutka pripadnosti podjetju, povezanosti med delavci samimi ter med delavci in vodstvom in z namenom ohranjanja ustrezne ravni zavzetosti za delo, večkrat letno organiziral dogodke kot so team buildingi, ciljno usmerjena izobraževanja in podobne aktivnosti, ter zanje vnaprej predvidel ustrezna sredstva, praviloma že v letnem finančnem načrtu podjetja. Pri načrtovanju vsebin in načina izvedbe teh aktivnosti se bo predhodno uskladil s Svetom delavcev. 
17. člen (ohranjanje sindikalnih in soupravljalskih pravic)
Delavec, ki dela na domu, ima enake pravice in obveznosti kot delavec, ki dela v poslovnih prostorih delodajalca, vključno s pravico do sodelovanja pri upravljanju in sindikalnega organiziranja.
Delodajalec je dolžan zagotoviti ustrezna komunikacijska sredstva in poti, ki omogočajo vsakemu delavcu dostop do aktualnih informacij, ki so ključne za učinkovito sodelovanje zaposlenih pri upravljanju in sindikalnem organiziranju (elektronske oglasne deske, elektronsko obveščanje in poročanje, izvedba sej in posvetovanj na daljavo, …)
Delodajalec je dolžan omogočiti vsem delavskim predstavništvom v podjetju možnost neposrednega in neodvisnega komuniciranja na daljavo z vsemi delavci ter medsebojnega komuniciranja med člani posameznih delavskih predstavništev.
18. člen (varstvo podatkov in hramba listinske dokumentacije) 
Delavec, ki dela na domu, mora zagotoviti varovanje vseh podatkov in dokumentov v skladu z zakoni ter splošnimi akti delodajalca. Prav tako mora zagotavljati ustrezno hrambo listinske dokumentacije, povezane z delom, ki bo preprečevala uničenje ali dostop tretjih oseb do dokumentov.
19. člen (sporočanje sprememb)
Delavec, ki dela na domu, mora delodajalcu sporočiti vsako spremembo, ki bi lahko vplivala na organizacijo in pogoje za opravljanje dela na domu.

VIII. Končne določbe

20. člen
Ta pravilnik začne veljati naslednji dan po objavi na intranetu delodajalca.
Kraj……., datum ……..
_________________________
